เดินหน้ายกระดับคุณภาพชีวิตเกษตรกร พื้นที่เมืองยะลาให้ดีขึ้น ส่งเสริมการเลี้ยงปศุสัตว์รอบด้าน
นายสัตวแพทย์สรวิศ ธานีโต อธิบดีกรมปศุสัตว์ กล่าวว่า การลงพื้นตรวจติดตามงานด้านปศุสัตว์ในอำเภอเบตง จังหวัดยะลา ครั้งนี้เพื่อขับเคลื่อนงานตามนโยบายของกรมปศุสัตว์ ว่าจากนโยบายของกรมปศุสัตว์ที่ตั้งไว้ให้เกิดประสิทธิภาพและประสิทธิผลสูงสุดโดยยึดประโยชน์ของเกษตรกรในพื้นที่เป็นสำคัญเพื่อยกระดับคุณภาพชีวิตและเกิดการพัฒนางานในพื้นที่อย่างเป็นรูปธรรมอย่างยั่งยืน และเน้นการส่งเสริมให้เกษตรกรมีการเลี้ยงผึ้งเพื่อเพิ่มศักยภาพการผลิตของประเทศไทย สามารถส่งเสริมและพัฒนาการผลิตได้อีกหลายเท่าตัว เนื่องจากมีสภาพแวดล้อมที่เหมาะสม ในการเลี้ยงแมลงเศรษฐกิจต่างๆ ทั้งบริโภคภายในประเทศและการ ส่งออกที่สร้างรายได้และเป็นประโยชน์อย่างมากมายกรมปศุสัตว์มีแนวทางที่จะพัฒนาเทคโนโลยีสินค้าแมลงเศรษฐกิจให้ปลอดภัยและได้มาตรฐานทั้งภายในประเทศและต่างประเทศ ก่อให้เกิดประโยชน์สูงสุดต่อเกษตรกรและผู้ประกอบการส่งผลให้เกิดความมั่นคงกับอุตสาหกรรมการผลิตสินค้าแมลงเศรษฐกิจของประเทศ รวมถึงให้เกษตรกรได้ตรวจสอบการเลี้ยงผึ้งของตนเองว่าได้ปฏิบัติถูกต้องตามหลักมาตรฐานฟาร์มผึ้ง ตามที่กรมปศุสัตว์ได้จัดทำแนวทางการตรวจสอบตามคําแนะนําปฏิบัติตามข้อกําหนดและแนวทางปฏิบัติทางการเกษตรที่ดี สําหรับฟาร์มผึ้งเพื่อให้เกษตรกรทราบปัญหาในแต่ละประเด็นที่ต้องปฏิบัติสามารถจะปรับปรุงให้กับการเลี้ยงผึ้งของตนเองให้ถูกต้อง ซึ่งจะทําให้ผลผลิตผึ้งที่ได้รับมีมาตรฐานและปลอดภัยต่อผู้บริโภค ปัจจุบันเกษตรกรส่งออกน้ำผึ้งให้กับประเทศจีน ซึ่งได้ราคาค่อนข้างสูงและปริมาณความต้องการสูงด้วยเช่นกัน ส่วนการเลี้ยงโคเนื้อเป็นกลุ่ม หรือในรูปแบบของสหกรณ์ ถือว่าเป็นเรื่องดีสำหรับสมาชิกเพราะทำให้การบริหารจัดการได้ดีขึ้น กรมปศุสัตว์ได้ส่งเสริมและสนับสนุนการเลี้ยงโคเนื้อเป็นอาชีพที่มั่นคง เนื่องจากปัจจุบันประเทศไทยมีจำนวนวัวลดลงเรื่อยๆ ประเทศเพื่อนบ้านอย่างประเทศมาเลเซียมีความต้องการโคเนื้อจากประเทศไทยจำนวนมากขึ้น ทั้งนี้ จึงเป็นโอกาสที่ดีของประเทศไทยที่จะผลิตโคเนื้อคุณภาพดีเพื่อให้เพียงพอต่อการบริโภคและเพื่อการส่งออก ยังเป็นลดการนำเข้าเนื้อโคจากต่างประเทศอีกด้วย